paragraph_text: Godine 1961/62. završava srednju muzičku školu u Bjelovaru, 1965. polaže stručni ispit u Muzičkoj školi "Vatroslav Lisinski" u Zagrebu. Na Pedagoškoj akademiji u Slavonskom Brodu diplomirao je glazbeni odgoj 1970. godine i stekao nastavničko zvanje. Kao nastavnik glazbenog odgoja radio je u OŠ "Milan Tomić Slobodan" (danas "Mato Lovrak") u Novoj Gradiški, a od 1979. g. do umirovljenja učitelj je glazbe u OŠ "Matija Gubec" u Cerniku. Bio je nastavnik i stručni voditelj Muzičke škole u Novoj Gradiški i kao vrstan glazbeni pedagog održavao je stručna predavanja za nastavnike glazbene kulture s područja cijele Slavonije i Baranje te učitelje razredne nastave iz škola novogradiškog kraja.